和李左藏荔支
作者：袁燮
朝代：宋

paragraphs: 姑射山中冰雪姿，凜然標格欺寒威。
一經蒙莊品題後，使人起敬如賓尸。
仙風道骨今何有，韶顔豐頰誇絕奇。
閩中有美信姝麗，衣被五色光參差。
熒煌已訝色奪目，柔滑更喜香浮肌。
天工著意破炎毒，故遣佳實生繁滋。
旨哉悅口衆所嗜，豈聞來去分招麾。
其他所産亦有取，游女敢自同宮妃。
我家甬東萃閩舶，勝事屢入騷人辭。
有時根拔信宿至，風枝露葉殊未衰。
雜然紅綠間陳紫，圖牒所在生致之。
始知河豚與江柱，詩人取譬聊滑稽。
賓朋恣食水晶顆，殘膏賸馥霑羣兒。
年來吏役困奔走，此志不展常低垂。
輕紅釅白不易得，西風每起蓴鱸思。
忽蒙傑句警偷懦，一洗塵慮忘渴饑。
此中滋味甚不薄，吾曹嚌嚅當及時。
揮毫詠物聊復爾，相待莫負平生期。